
Pozīcija Nr. 1

Par Padomes Direktīvas priekšlikumu par administratīvu sadarbību nodokļu jomā (pārstrādāta redakcija)

Proposal for a COUNCIL DIRECTIVE on administrative cooperation in the field of taxation (recast)

	 Stadija
	Sākotnējā pozīcija

	 Atsauces uz ES dokumentiem
	  COM(2026) 308 final

	
	



	1. ES tiesību akta projekta/izskatāmā jautājuma īss apraksts

	
2026. gada 24. jūnijā Eiropas Komisija publicēja Padomes Direktīvas priekšlikumu par administratīvu sadarbību nodokļu jomā (turpmāk - DAC recast).

Padomes Direktīva (2011/16/ES) par administratīvo sadarbību nodokļu jomā un ar ko atceļ Direktīvu 77/799/EEK (turpmāk - DAC) tika pieņemta 2011.gadā. Tās mērķis ir noteikt vienotu tiesisko regulējumu Eiropas Savienības (turpmāk – ES) dalībvalstu nodokļu administrāciju sadarbībai un informācijas apmaiņai. DAC ir nozīmīgs, cīnoties ar izvairīšanos no nodokļu nomaksas un nodokļu krāpšanu, kā arī tas nodrošina efektīvāku nodokļu saistību izpildi ES.

Kopš DAC pieņemšanas ir bijuši vairāki direktīvas grozījumi (kur katrs ietver citu informācijas apmaiņas veidu un katram veiktajam grozījumam ir atbilstošs nosaukums un apzīmējums/saīsinājums, piemēram, DAC8), reaģējot uz jaunajiem izaicinājumiem un mainīgajiem ekonomiskajiem apstākļiem.
Eiropas Komisija ar publicēto DAC recast priekšlikumu ierosina pārstrādāt DAC, konsolidējot sākotnējo DAC un tā grozījumus (DAC2–DAC9) vienā tiesību aktā. Vienlaikus tiek veikti arī grozījumi, lai vienkāršotu un veiktu uzlabojumus regulējumā, tādējādi samazinot  administratīvo slogu ES uzņēmumiem un padarot administratīvās sadarbības sistēmu efektīvāku. Vienlaikus Eiropas Komisija rosina DAC recast priekšlikumā pārcelt priekšlikuma Padomes direktīvai, ar ko paredz noteikumus, lai novērstu fiktīvu uzņēmumu ļaunprātīgu izmantošanu nodokļu vajadzībām (turpmāk - UNSHELL direktīvas priekšlikuma) galvenos ekonomiskās būtības principus, kas tiks izstrādāti caur turpmākajiem ES Padomes īstenošanas aktiem.

Īsumā par DAC un tās grozījumos ietvertajām prasībām, kas ir šobrīd spēkā
DAC ir galvenais/primārais ES tiesību akts, kas regulē administratīvo sadarbību tiešo nodokļu jomā. Tā nodrošina harmonizētus instrumentus, kā piemēram, automātisko informācijas apmaiņu, kas ļauj dalībvalstu nodokļu administrācijām efektīvi sadarboties cīņā pret nodokļu krāpšanu, izvairīšanos no nodokļu nomaksas un nodokļu apiešanu. Sākotnējais regulējums aptvēra automātisko informācijas apmaiņu par ienākumu veidiem un kapitāla kategorijām (DAC1)[footnoteRef:1], vēlāk tas tika paplašināts arī ar citiem informācijas apmaiņas veidiem - finanšu iestāžu ziņošanu par nerezidentu finanšu kontiem (DAC2)[footnoteRef:2], pārrobežu nodokļu nolēmumiem (DAC3)[footnoteRef:3], starptautisku uzņēmumu grupu darbības pārskatiem pa valstīm (DAC4)[footnoteRef:4], ziņojamām pārrobežu shēmām (DAC6)[footnoteRef:5], ienākumiem, kas gūti, izmantojot digitālās platformas (DAC7)[footnoteRef:6], darījumiem ar kriptoaktīviem (DAC8)[footnoteRef:7], kā arī informāciju saistībā ar globālo minimālo nodokli starptautisku uzņēmumu grupām (DAC9)[footnoteRef:8]. [1:  Padomes Direktīva 2011/16/ES (2011. gada 15. februāris) par administratīvu sadarbību nodokļu jomā un ar ko atceļ Direktīvu 77/799/EEK]  [2:  Padomes Direktīva 2014/107/ES (2014. gada 9. decembris), ar ko groza Direktīvu 2011/16/ES attiecībā uz obligāto automātisko informācijas apmaiņu nodokļu jomā]  [3:  Padomes Direktīva (ES) 2015/2376 (2015. gada 8. decembris), ar ko groza Direktīvu 2011/16/ES attiecībā uz obligāto automātisko informācijas apmaiņu nodokļu jomā]  [4:  Padomes Direktīva (ES) 2016/881 (2016. gada 25. maijs), ar ko Direktīvu 2011/16/ES groza attiecībā uz obligātu automātisku informācijas apmaiņu nodokļu jomā]  [5:  Padomes Direktīva (ES) 2018/822 (2018. gada 25. maijs), ar ko attiecībā uz obligāto automātisko informācijas apmaiņu nodokļu jomā saistībā ar ziņojamām pārrobežu shēmām groza Direktīvu 2011/16/ES]  [6:  Padomes Direktīva (ES) 2021/514 (2021. gada 22. marts), ar ko groza Direktīvu 2011/16/ES par administratīvu sadarbību nodokļu jomā]  [7:  Padomes Direktīva (ES) 2023/2226 (2023. gada 17. oktobris), ar ko groza Direktīvu 2011/16/ES par administratīvu sadarbību nodokļu jomā]  [8:  Padomes Direktīva (ES) 2025/872 (2025. gada 14. aprīlis), ar ko groza Direktīvu 2011/16/ES par administratīvu sadarbību nodokļu jomā] 

Papildus tam DAC5[footnoteRef:9] nodrošina nodokļu administrācijām piekļuvi informācijai par patiesajiem labuma guvējiem saskaņā ar nacionālo noziedzīgi iegūtu līdzekļu legalizācijas novēršanas regulējumu[footnoteRef:10]. [9:  Padomes Direktīva (ES) 2016/2258 (2016. gada 6. decembris), ar ko groza Direktīvu 2011/16/ES attiecībā uz nodokļu iestāžu piekļuvi informācijai par nelikumīgi iegūtu līdzekļu legalizācijas novēršanu]  [10:  Noziedzīgi iegūtu līdzekļu legalizācijas un terorisma un proliferācijas finansēšanas novēršanas likums un likuma “Par nodokļiem un nodevām” 101.1 pants] 


DAC recast priekšlikuma galvenais mērķis
Mērķis ir vienkāršot pārskatu un ziņojumu iesniegšanu un administratīvo sadarbību nodokļu jomā, samazinot administratīvo slogu nodokļu maksātājiem un uzlabojot datu kvalitāti un datu izmantojamību nodokļu administrācijām, vienlaicīgi saglabājot efektīvu informācijas apmaiņu, lai veicinātu cīņu pret izvairīšanos no nodokļu maksāšanas. Izdodot jaunā redakcijā DAC, tiek uzlabota arī tiesiskā noteiktība.
Galvenās ierosinātās izmaiņas:
1. Ziņošana par pārrobežu shēmām jeb DAC6 - ziņošanas pienākumu samazināšana
Paredzēts atcelt ziņošanas prasības par pārrobežu shēmām starptautiskām uzņēmumu grupām, uz kurām jau attiecas globālā minimālā 15% nodokļa prasības saskaņā ar Padomes 2022. gada 14. decembra Direktīvu (ES) 2022/2523  par globāla minimāla nodokļu līmeņa nodrošināšanu starptautisku uzņēmumu grupām un lielām vietējām grupām Savienībā[footnoteRef:11] (turpmāk arī – Pillar Two direktīva). Saskaņā ar Eiropas Komisijas sniegto informāciju šis atvieglojums attiektos uz 3000 starptautisku uzņēmumu grupām un ļautu samazināt atbilstības nodrošināšanas izmaksas par aptuveni 300 milj. euro gadā. [11:  OV L 328, 22.12.2022., 1.–58. lpp., ELI: http://data.europa.eu/eli/dir/2022/2523/oj. http://data.europa.eu/eli/dir/2022/2523/oj] 


DAC6 regulējums ietver pazīmju kategorijas, kurām atbilstot rodas pienākums par shēmu ziņot: 
· A kategorija - vispārīgas pazīmes, kas saistītas ar galvenā ieguvuma testu;
· B kategorija - īpašas pazīmes, kas saistītas ar galvenā ieguvuma testu;
· C kategorija - īpašas pazīmes, kas saistītas ar pārrobežu darījumiem;
· D kategorija - īpašas pazīmes attiecībā uz automātisku informācijas apmaiņu un patiesajiem labuma guvējiem;
· E kategorija - īpašas pazīmes attiecībā uz transfertcenu noteikšanu.
Pazīmju kategoriju izstrādes mērķis bija, lai tiktu ziņots par shēmām, kuras iespējams izmantot nodokļu apiešanai. 
Papildu ziņošanas prasību atcelšanai noteiktām starptautisku uzņēmumu grupām ar DAC recast plānots svītrot A kategorijas pazīmes, jo tās saskaņā ar Eiropas Komisijas rīcībā esošo izvērtējumu nodokļu administrācijām nav devušas lielu papildu vērtību (informāciju, kas būtu noderīga nodokļu kontroles īstenošanai). Tādējādi Eiropas Komisija plāno, ka kopējais ziņojumu apjoms samazināsies par aptuveni 35 %, savukārt uzņēmumu izmaksas — par vēl aptuveni 40 milj. euro gadā.
Tā vietā, lai pilnībā iekļautu UNSHELL direktīvas priekšlikuma ekonomiskās būtības pārbaudes noteikumus DAC recast, priekšlikumā paredzēts, ka ekonomiskās būtības kritēriji, saskaņā ar DAC6 pazīmi D2 tiks izstrādāti un precizēti vēlāk, izmantojot Padomes īstenošanas aktu. ES Padomei tiek dots laiks līdz pieciem gadiem pēc DAC recast stāšanās spēkā, lai pieņemtu šos sekundāros īstenošanas pasākumus attiecībā uz ekonomisko būtību.

DAC recast tiek paredzēta arī ziņojuma iesniegšanas termiņa pagarināšana no 30 līdz 90 dienām (termiņu ziņojuma iesniegšanai skaita no brīža, kad tiek uzsākta ziņojamās pārrobežu shēmas īstenošana). Vienlaikus ar DAC recast tiks arī atkārtoti precizēti noteikumi par advokāta profesionālo noslēpumu pēc nesenajiem ES Tiesas spriedumiem[footnoteRef:12]. [12:  2022. gada 8. decembra spriedums lietā Nr. C 694/20, Orde van Vlaamse Balies u.c. un 2024. gada 29. jūlija spriedums lietā Nr. C-623/22, Beļģijas nodokļu juristu asociācija u.c.] 

Paredzamais rezultāts: mazāk mazvērtīgu ziņojumu un zemākas izmaksas uzņēmumiem.

2. Ziņošana par ienākumiem, kas gūti, izmantojot digitālās platformas, jeb DAC7 – ziņošanas sliekšņu paaugstināšana
Tiek svītrots pašreizējais 30 darījumu skaita slieksnis ziņošanai par preču pārdošanu tiešsaistē, izmantojot platformas. Savukārt attiecībā uz izmaksājamo atlīdzību, ziņošanas slieksnis palielinās no 2000 euro līdz 3000 euro atlīdzības summas gadā no preču pārdošanas ieņēmumiem. Eiropas Komisija norāda, ka tādējādi ziņošanas pienākums vairs neattiektos uz vairāk nekā 10 miljoniem pārdevēju, jo īpaši privātpersonām, kas tiešsaistē pārdod lietotas preces. Digitālajām platformām tas varētu radīt aptuveni 678 milj. euro atbilstības izmaksu ietaupījumu.

Paredzamais rezultāts: būtiski samazinās ziņojumu skaits par pārdevējiem ar zemu risku, vienlaikus saglabājot nodokļu kontroles iespēju attiecībā uz ekonomiski nozīmīgām darbībām.

3. Ziņošana par starptautisku uzņēmumu grupu darbības pārskatiem pa valstīm jeb DAC4 un ziņošana saistībā ar globālo minimālo nodokli starptautisku uzņēmumu grupām  jeb DAC9 – vienota paziņošanas pienākuma ieviešana
Katrai vienībai, kas ietilpst starptautisku uzņēmumu grupā, uz kuru attiecas pārskatu sniegšana saskaņā ar DAC4 un DAC9, saskaņā ar abām šīm direktīvām ir pienākums paziņot savai nodokļu administrācijai, kurā grupā tā ietilpst, kura vienība tās vārdā iesniegs attiecīgo ziņojumu un līdz kuram termiņam tas tiks iesniegts. Turklāt abu šo paziņošanas pienākumu izpildei ir noteikti atšķirīgi termiņi.
 
Ar DAC recast tiek ieviests viens paziņojums gan par starptautiskas uzņēmumu grupas pārskatu par katru valsti  (DAC4), gan par Pillar Two direktīvā paredzētās virsnodokļa informācijas deklarācijas iesniegšanu (DAC9), kas pēc tam tiek nosūtīts arī citām nodokļu administrācijām. Plānota viena paziņošanas veidne un vienots paziņojuma iesniegšanas termiņš. Tādējādi tiktu novērsta viena un tā paša paziņojuma atkārtota iesniegšana, un Eiropas Komisija lēš, ka uzņēmumi varētu ietaupīt vairāk nekā 260 milj. euro gadā.

Paredzamais rezultāts: tiek novērsts dublējošais ziņošanas pienākums, ar kuru pašlaik saskaras starptautiski uzņēmumi.

4. Uzlabota nodokļu maksātāja identifikācija (nodokļu maksātāja identifikācijas numura jeb TIN pārbaude)
Viens no svarīgākajiem informācijas elementiem informācijas apmaiņas rīkos ir nodokļu maksātāja identifikācijas numurs (turpmāk arī – TIN), jo pēc tā tiek attiecināti no citām nodokļu administrācijām saņemtie dati pie nodokļu administrācijas rīcībā esošo nodokļu maksātāju datu bāzes. Ja informācijā, kuru saņem nodokļu administrācija ir norādīts nepareizs TIN, tas apgrūtina nodokļu administrācijas darbu, proti, ir nepieciešams ieguldīt vairāk darba (nodokļu administrācijas resursus), lai identificētu/atrastu attiecīgo nodokļu maksātāju, par kuru informācija tika saņemta.

DAC recast paredz jauna ES mēroga nodokļu maksātāja identifikācijas numura  verifikācijas rīka ieviešanu, kuru izstrādātu Eiropas Komisija. Nodokļu administrācijām šis verifikācijas rīks būs obligāti jāizmanto, lai pārbaudītu ziņojumā ietverto nodokļu maksātāja identitāti attiecībā uz ziņošanas pienākumu, kas izriet no DAC recast 4. un 6. panta (pašreizējie DAC1 un DAC3). Savukārt nodokļu maksātāji un ziņojumu iesniedzēji tā izmantošanu varēs izvēlēties brīvprātīgi attiecībā uz jebkuru iesniedzamo pārskatu vai ziņojumu. 

Jaunais ES mēroga nodokļu maksātāja identifikācijas numura (TIN) verifikācijas rīks ļaus automātiski pārbaudīt nodokļu maksātāju identitāti pirms ziņojuma iesniegšanas. Ja nodokļu maksātāja identitāte būs verificēta, samazināsies tās ziņojamās informācijas apjoms, kas nepieciešams nodokļu maksātāja identificēšanai (piemēram, nebūs jānorāda dzimšanas vieta). 

Dalībvalstu izveidotie verifikācijas pakalpojumi vai līdzvērtīgi ES līmeņa pakalpojumi, kā piemēram, EUID[footnoteRef:13], ir papildu rīki, kas ļauj pārbaudīt identifikāciju. Ziņojošās vienības varēs TIN verifikācijas rīka vietā izmantot arī šos identifikatorus. [13:  EUID (European Unique Identifier) ir standartizēts kods, kas kopš 2017. gada ļauj identificēt uzņēmumus un to filiāles Eiropas Savienības un EEZ valstīs. Tas darbojas caur Uzņēmumu reģistru savienojamības sistēmu, uzlabojot datu pārredzamību pārobežu darījumos.] 


Paredzamais rezultāts: augstākas kvalitātes dati un mazāk kļūdu labojumu.

5. Informācijas apmaiņa par Latvijā gūto ienākumu veidiem un kapitāla kategorijām jeb DAC1 – paplašināts informācijas apmaiņas tvērums
No 2015.gada tiek veikta informācijas apmaiņa par ES dalībvalsts rezidentu Latvijā gūtajiem ienākumu veidiem un kapitāla kategorijām. Uz šo brīdi dalībvalsts var izvēlēties un apmainīties ar vismaz pieciem no DAC iekļautajiem kopā septiņiem ienākumu veidiem un kapitāla kategorijām[footnoteRef:14].  [14:  ienākumi no algota darba; direktoru atalgojums; ar dzīvības apdrošināšanu saistītie ienākumi; pensijas; īpašumtiesības un ienākumi no nekustamā īpašuma; samaksa par intelektuālo īpašumu; dividenžu ienākumi no nefiduciāriem kontiem.] 

Ar DAC recast no DAC tiek svītroti dzīvības apdrošināšanas produkti – par šo ienākumu kategoriju vairs nebūs jāziņo, jo saskaņā ar Eiropas Komisijas novērtējumu nodokļu administrācijas no šīs informācijas gūst mazāko ieguvumu.
Vienlaikus informācijas apmaiņa būs obligāti jāveic par atlikušajiem sešiem ienākumu veidiem un kapitāla kategorijām. 
DAC recast ir paredzēts arī paplašināt informācijas apmaiņu, iekļaujot informāciju par nekustamo īpašumu faktiskajiem īpašniekiem[footnoteRef:15] – nerezidentiem un arī par darījumiem ar nekustamajiem īpašumiem.  [15:  Saskaņā ar Eiropas Parlamenta un Padomes Regulu (ES) 2024/1624 (2024. gada 31. maijs) par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai un teroristu finansēšanai, “faktiskais īpašnieks” ir jebkura fiziska persona, kurai faktiski pieder tiesību subjekts vai tieši izveidots trasts, vai līdzīgs juridisks veidojums vai kura to kontrolē.] 

Šīs izmaiņas ir saistītas ar Ekonomiskās sadarbības un attīstības organizācijas (angļu val. Organisation for Economic Co-operation and Development; turpmāk – OECD) izstrādāto līgumu - Daudzpusējo kompetento iestāžu līgumu par informācijas apmaiņu ar valstu rīcībā esošo informāciju par nekustamo īpašumu (angļu val. Multilateral Competent Authority Agreement on the Exchange of Readily Available Information on Immovable Property - IPI MCAA[footnoteRef:16]), t.sk. ietverot informāciju par nekustamo īpašumu īpašnieku – juridisko veidojumu patiesajiem labuma guvējiem. [16: https://www.oecd.org/content/dam/oecd/en/topics/policy-issues/tax-transparency-and-international-co-operation/framework-for-the-automatic-exchange-of-readily-available-information-on-immovable-property-for-tax-purposes.pdf] 


Paralēli tiek paredzēts pienākums dalībvalstīm nodrošināt to nodokļu administrācijām piekļuvi citu iestāžu datu bāzēm, lai saņemtu iepriekš minēto informāciju. DAC recast arī paredz, ka  informācijas apmaiņa būtu jāorganizē, izmantojot elektroniskos līdzekļus, t.i. informācijai būtu jābūt mašīnlasāmā formātā un dalībvalstij būs pienākums nodrošināt nodokļu administrācijai automatizētu (elektronisku) piekļuvi šai informācijai.

Kā norāda Eiropas Komisija[footnoteRef:17], pieeja informācijai par nekustamo īpašumu patiesajiem labuma guvējiem nodokļu administrācija iegūs caur DAC recast 38. pantā ietverto atsauci uz pieeju Vienotajam piekļuves punktam nekustamā īpašuma informācijai, kas tiks izveidots līdz 2029.gadam saskaņā ar Eiropas Parlamenta un Padomes 2024. gada 31. maija Direktīvu (ES) 2024/1640  par mehānismiem, kas dalībvalstīm jāievieš, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Direktīvu (ES) 2019/1937 un ar ko groza un atceļ Direktīvu (ES) 2015/849 (turpmāk – AMLD6). [17:  Komisijas izvērtējuma (COM(2026) 308 final) 5. nodaļas “Citi elementi” (e) apakšpunkts (13. lpp.) ] 

Paredzamais rezultāts: papildu informācija par darījumiem ar nekustamajiem īpašumiem nodokļu kontroles uzlabošanai.

6. Nodokļu administrāciju piekļuve noziedzīgi iegūtu līdzekļu legalizācijas un terorisma un proliferācijas finansēšanas novēršanas jomas informācijai jeb DAC5
Viens no DAC iekļautajiem informācijas apmaiņas veidiem ir automātiskā informācijas apmaiņa par nerezidentu finanšu kontiem. Šajā informācijas apmaiņas režīmā būtiska loma ir finanšu iestādēm, kuras veic gan informācijas apkopošanu, gan iesniegšanu nodokļu administrācijām. Tā kā finanšu iestādes veiktās klientu pienācīgās pārbaudes procedūras ietvaros tiek noteikts t.sk. patiesais labuma guvējs, kā arī nodokļu rezidences valsts (attiecīgi arī valsts, uz kuru tiek sūtīta apkopotā informācija), ar DAC5 tika grozīta DAC, lai dotu nodokļu administrācijām piekļuvi attiecīgajai informācijai un reģistriem, veicot finanšu iestāžu uzraudzību.

Ievērojot, ka  DAC5 bija ietvertas atsauces uz Eiropas Parlamenta un Padomes 2015. gada 20. maija Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 648/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK, kas tika aizstāta ar AMLD6 un Eiropas Parlamenta un Padomes 2024. gada 31. maija Regulu 2024/1624  par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai un teroristu finansēšanai (turpmāk - AMLR), DAC recast priekšlikumā ir attiecīgi aktualizētas atsauces uz AMLR un AMLD6, tostarp uz klientu izpētes (CDD/KYC), patieso labuma guvēju identificēšanas un informācijas glabāšanas prasībām, lai nodrošinātu saskaņotību ar jaunajiem ES AML noteikumiem.

7. Digitalizācija un datu pārvaldība
Priekšlikums modernizē sadarbību nodokļu jomā:
· Jauna drošas digitālās informācijas apmaiņas (SECURE Digital Information Exchange - SDIE) platforma;
· standartizēti XML pārskatu formāti;
· centralizēti nodokļu informācijas saraksti.
Paredzamais rezultāts: uzlabota dalībvalstu sistēmu savstarpējā izmantojamība.

DAC recast ieviešanas termiņš: DAC recast priekšlikumā ir paredzēts, ka grozījumi attiecībā uz DAC6 un DAC7 (prasības, kas attiecas uz ziņošanas pienākumu par pārrobežu shēmām un ienākumiem no digitālām platformām) stājas spēkā no 2028. gada 1. janvāra un ir jāpārņem līdz 2027. gada 31. decembrim.
Savukārt visi pārējie DAC recast ietvertie grozījumi, t.sk. attiecībā uz informācijas apmaiņu par nekustamajiem īpašumiem un TIN verifikācijas rīku, ir jāpārņem līdz 2029.gada 31.decembrim.

Priekšlikuma virzība
DAC recast priekšlikuma izskatīšana uzsākta ES Padomes Nodokļu jautājumu (tiešie nodokļi) darba grupas sanāksmē 2026. gada 1. jūlijā. Līdz šim ir notikušas jau trīs darba grupu sanāksmes – 2026. gada 1. un 16. jūlijā, kā arī 4. septembrī. Nākamā sanāksme ir plānota 2026. gada 17. septembrī.

Atvērtie jautājumi
Ņemot vērā apjomīgās izmaiņas, kuras paredz DAC recast priekšlikums, atvērtos jautājumus var sadalīt 3 blokos:
1) saturiskās izmaiņas, svītrojot dažādus ziņošanas kritērijus (DAC6), apvienojot iesniedzamos paziņojumus (DAC4 un DAC9), kā arī ceļot sliekšņus ziņojumu iesniegšanai attiecībā uz saņemtajiem ienākumiem (DAC7);
2) jaunu ziņojamo datu ieviešana – informācija par nekustamo īpašumu īpašniekiem, arī par nekustamo īpašumu īpašnieku – juridisko veidojumu patiesajamiem labuma guvējiem, t.sk. vēsturiskā informācija, ja pieejama, pienākums iegūt informāciju par nerezidenta rezidences valsts izdoto nodokļu maksātāja numuru, un šī numura verifikācija, izmantojot Eiropas Komisijas izveidojamo centralizēto TIN verifikācijas rīku;
3) informācijas sistēmu pielāgošana, TIN verifikācijas rīka ieviešana un nodokļu manksātāja numura obligāta pārbaude noteiktos gadījumos, kā arī samērā īsais DAC recast pārņemšanas termiņš, lai veiktu nepieciešamās izmaiņas IT sistēmās līdz 2029.gada 31.decembrim.


	 Balsošanas kārtība. ES tiesību akta izdošanas/jautājuma izskatīšanas juridiskais pamatojums

	  Vienbalsība - Līguma par Eiropas Savienības darbību 113. un 115.pants.

	2. Situācija Latvijā

	Latvija ir pārņēmusi visas pašreiz spēkā esošā konsolidētā DAC prasības, kuru pārņemšanas termiņi ir iestājušies, izņemot atsevišķas DAC8 prasības, attiecībā uz kurām pārņemšanas termiņš vēl nav iestājies un DAC9 prasības, attiecībā uz kurām Latvija ir piemērojusi izņēmumu un šīs normas ir jāpārņem līdz 2030. gada 1. janvārim. DAC ieviešanas rezultātā no citām ES dalībvalstīm saņemto informāciju Valsts ieņēmumu dienests izmanto risku analīzē un nodokļu kontroles pasākumu plānošanā un organizēšanā.
Ar Eiropas Savienības dalībvalstu nodokļu administrācijām šobrīd tiek veikta informācijas apmaiņa visos DAC ietvertajos apmaiņas režīmos (izņemot DAC9, kas vēl nav spēkā attiecībā uz Latviju):
· par nerezidentu ienākumu veidiem un kapitāla kategorijām (DAC1) no 2015. gada;
· par nerezidentu finanšu kontiem (DAC2) no 2017. gada;
· par iepriekšēju pārrobežu nolēmumu un iepriekšēju vienošanos par cenas noteikšanu (DAC3) no 2017. gada;
· par starptautisku uzņēmumu grupu darbības pārskatiem pa valstīm (DAC4) no 2018. gada;
· par ziņojamām pārrobežu shēmām (DAC6) no 2021.gada;
· par ienākumiem, kas gūti, izmantojot digitālās platformas, (DAC7) no 2024. gada;
· par darījumiem ar kriptoaktīviem (DAC8) pirmā informācijas apmaiņa tiks veikta no 2027. gada.
Augstāk minēto informācijas apmaiņas veidu ietvaros Valsts ieņēmumu dienests nosūta apkopoto informāciju, kā arī saņem informāciju par Latvijas nodokļu rezidentiem, kura citādāk būtu  sarežģīti/grūti iegūstama vai pat nebūtu iegūstama.
Periodā no 2023. gad 1.janvāra līdz 2026. gada 1.janvārim kopā no ārvalstīm ir saņemti 46 DAC6 ziņojumi. Savukārt no Latvijas nodokļu maksātājiem ir saņemti 153 pārrobežu shēmas ziņojumi, kas tika nosūtīti uz Centrālo Direktoriju. Nodokļu maksātājam ir pienākums ziņot attiecīgās valsts kompetentajai nodokļu administrācijai par iespējamām agresīvām pārrobežu nodokļu plānošanas shēmām. Pārrobežu shēma nav tieši definēta, līdz ar to tā var ietvert visu, sākot ar regulāru darījumu, līdz sarežģītai nodokļu plānošanas struktūrai. Primārais ziņošanas pienākums gulstas uz starpnieku vai attiecīgo nodokļu maksātāju.

Paziņojums par starptautiskas uzņēmumu grupas (turpmāk - arī SUG) pārskata iesniedzēju ir paziņojums, ko SUG dalībnieks iesniedz VID, norādot, kura grupas vienība iesniegs SUG pārskatu par katru valsti. Periodā no 2023. gada 1.janvārim līdz 2026. gada 1.janvārim ir saņemti 1395 paziņojumi par SUG pārskata iesniedzēju. SUG pārskatu par katru valsti šajā periodā ir iesnieguši kopā 5 uzņēmumi (2023. taksācijas gadā - 3, 2024. gadā - 2, 2025. gadā - 5). Attiecībā uz DAC9 ziņojumiem šobrīd nav iespējams sniegt aplēses par sagaidāmo ziņojumu apjomu.

DAC7 apmaiņas ietvaros par 2023. taksācijas gadu no ārvalstu nodokļu administrācijām tika saņemta informācija par aptuveni 19981 nodokļu maksātājiem, par 2024. taksācijas gadu aptuveni 27575 nodokļu maksātājiem un par 2025. taksācijas gadu aptuveni 26971 nodokļu maksātājiem. Galvenokārt saņemtā informācijā ir: digitālās platformas operatora identifikācijas dati; pārdevēju identifikācijas dati; saimnieciskās darbības veidi, ko šis pārdevējs veic attiecīgajā platformā; saņemtā atlīdzība; ieturētie nodokļi; komisijas maksas; darbību skaits; pārdevēja nekustamie īpašumi, ja pārdevējs nodarbojas ar nekustamo īpašumu nomu.

DAC1 mērķis ir nodrošināt automātisku informācijas apmaiņu par fizisko personu ienākumiem un aktīviem citās dalībvalstīs (nodrošināt pareizu nodokļu piemērošanu un mazināt izvairīšanos no nodokļu nomaksas). DAC1 kategorijas, par kurām VID saņem informāciju ir: ienākumi no algota darba; valdes, padomes locekļu, direktoru atalgojums; ar dzīvības apdrošināšanu saistītie ienākumi, kas nav regulēti ar citiem ES normatīvajiem aktiem par informācijas apmaiņu; pensijas; īpašumtiesības un ienākumi no nekustamā īpašuma; autoratlīdzības (nav ieviests Latvijā). Galvenokārt informācija, ar kuru VID apmainās ir: par izmaksas saņēmēju (juridiskas un fiziskas personas); par darba attiecībām starp izmaksas saņēmēju un ienākumu izmaksātāju; ienākumu summas; par dzīvības apdrošināšanu saistīto ienākumu; nodokļu aplikšanas veids (ja informācija pieejama); izmaksas biežums; par pensiju (veids, summa, nodoklis, ja tāds ieturēts); par īpašumtiesībām un gūtajiem ienākumiem no veiktajām darbībām ar īpašumu; par nekustamo īpašumu. 

Neraugoties uz prasību TIN lauku aizpildīt obligāti, ārvalstu nodokļu administrāciju sniegtajos datos var pastāvēt kvalitātes un precizitātes nepilnības, jo tām nav tehnisku iespēju veikt Latvijas nodokļu maksātāju TIN pārbaudi (tās paļaujas uz nodokļu maksātāja sniegto informāciju). Tādējādi primārais datu neatbilstības (neatpazīšanas) iemesls ir TIN informācijas neesamība vai neprecizitāte.


	
Ietekme uz budžetu

	Ietekme uz budžetu nav precīzi nosakāma, tiek pieņemts, ka direktīvas priekšlikuma ieviešana mazinās administratīvo slogu tiem nodokļu maksātājiem, uz kuriem attiecas no DAC izrietošais ziņošanas pienākums.
DAC recast ieviešana radīs izdevumus. Atbilstoši aptuveniem Eiropas Komisijas aprēķiniem DAC recast priekšlikuma īstenošanas izmaksas laika posmam no 2028. gada līdz 2034. gadam tiek lēstas 14,3 miljonu EUR apmērā. Arī ES dalībvalstīm būs papildu izmaksas IT sistēmu izstrādei un pielāgošanai, lai nodrošinātu informācijas apmaiņu. Atsevišķi budžeta ietekme sadalījumā pa valstīm (tajā skaitā attiecībā uz Latviju) no Eiropas Komisijas puses, gatavojot DAC recast priekšlikumu, netika vērtēta.
 

	3. Latvijas Republikas pozīcija

	Latvijas vispārējā nostāja
Latvija kopumā atbalsta Direktīvas priekšlikumu par administratīvu sadarbību nodokļu jomā priekšlikuma mērķi.

Attiecībā uz atvērtajiem jautājumiem Latvija atbalsta tās dalībvalstis, kas pauda bažas par to, vai ir nepieciešams svītrot DAC6 minētos kritērijus un apvienot DAC4 un DAC9 pārskatus, jo tiem tomēr ir atšķirīgi mērķi. Vienlaicīgi esam atvērti konstruktīvam dialogam, lai mazinātu administratīvo slogu ziņotājiem (1. jautājumu bloks).
Attiecībā uz jauno ziņojamo datu kopu ieviešanu (2. jautājumu bloks), Latvija pievienojas tām dalībvalstīm, kas ir paudušas bažas, ka jaunu ziņojamo datu kopu ieviešana radīs papildu administratīvo slogu dalībvalstīm un varētu arī radīt papildu administratīvo slogu informācijas sniedzējiem.
Attiecībā uz DAC recast pārņemšanas termiņiem (3. jautājumu bloks), Latvija uzskata, ka būtu nepieciešama atvērta diskusija par ieviešanas termiņiem ar iespēju tos pagarināt, lai dotu dalībvalstīm iespēju ieplānot nepieciešamos papildu finanšu resursus IT sistēmu pielāgošanai, kā arī veikt nepieciešamās izmaiņas IT sistēmās. Turklāt papildu laiks arī būtu lietderīgs DAC recast prasību pārņemšanai nacionālajos tiesību aktos.

Nostājas pamatojums 2. un 3. atvērto jautājumu blokā

Ziņošana par nekustamo īpašumu īpašniekiem – nerezidentiem un paplašināta ziņošana par darījumiem ar nekustamajiem īpašumiem (2. jautājumu bloks)
Ja DAC recast priekšlikums tiks atbalstīts un tā prasības būs jāievieš, ir paredzams, ka Valsts ieņēmumu dienestam būs nepieciešama šādi minimālie dati par nekustamajiem īpašumiem:
	1) ja nekustamā īpašuma īpašnieks ir fiziska persona, – vārds un uzvārds, adrese, rezidences valsts nodokļu vajadzībām, nodokļu maksātāja identifikācijas numurs, norādot katru numuru un tā piešķiršanas valsti, dzimšanas datums un vieta (ja tāda ir zināma);
2) ja nekustamā īpašuma īpašnieks ir vienība (juridiska persona), – nosaukums, adrese, rezidences valsts nodokļu vajadzībām, nodokļu maksātāja identifikācijas numurs, norādot katru numuru un tā piešķiršanas valsti, kā arī vienības reģistrācijas numurs tā rezidences valstī. Juridiskai personai arī būs nepieciešama informācija par tās patiesajiem labuma guvējiem – fiziskajām personām - vārds un uzvārds, adrese, rezidences valsts nodokļu vajadzībām, nodokļu maksātāja identifikācijas numurs, norādot katru numuru un tā piešķiršanas valsti, dzimšanas datums un vieta (ja tāda ir zināma);
3) par nekustamo īpašumu – sākotnējai apmaiņai un ikgadējai apmaiņai par pirkumiem – nekustamā īpašuma adrese un individuālais identifikators (piemēram, kadastra numurs), kā arī nekustamā īpašuma iegādes cena vai vērtība;
4) par ienākumu no nekustamā īpašuma atsavināšanas – cena vai kapitāla pieaugums (starpība starp īpašuma iegādes un pārdošanas vērtību).

Saskaņā ar AMLD6 18. panta 1. punktā ietverto Vienoto piekļuves punktu nekustamā īpašuma informācijai (piemērojams no 2029.gada 10. jūlija), Valsts ieņēmumu dienestam būs pieeja informācijai par nekustamo īpašumu, t.sk. par nodokļu maksātāja identifikācijas numuriem. No AMLD6 18. panta neizriet pienākums dalībvalstīm nodrošināt vēsturiskus datus, kas iepriekš nav bijuši to rīcībā, tāpēc,  būtu  būtiski, lai netiek prasīta šāda vēsturiskā informācija. Pašreiz Latvijas tiesību akti neparedz pienākumu nekustamā īpašuma atsavināšanas darījuma ietvaros iegūt informāciju par nerezidenta rezidences valsts nodokļu maksātāja identifikācijas numuru (TIN). Līdz ar to šāda informācija nodokļu administrācijas rīcībā par šiem darījumiem parasti nav pieejama un nav sistemātiski uzkrāta, tostarp attiecībā uz vēsturiskajiem datiem par nerezidentu juridisko veidojumu patiesajiem labuma guvējiem. Latvija aicina apsvērt tādu risinājumu ieviešanu, kas ļauj apmainīties ar pašreiz dalībvalstu rīcībā esošo informāciju, strauji nepalielinot administratīvo slogu.

DAC recast pārņemšanas termiņi un no tā izrietošā IT sistēmu pielāgošana (3. jautājumu bloks)
DAC recast priekšlikums paredz izmaiņas esošajos ziņojumos un pārskatos (t.sk. XML shēmas). Lai šīs izmaiņas ieviestu būs nepieciešamas izmaiņas ne tikai Eiropas  Komisijas uzturētajās centrālajās direktorijās un datu bāzēs, bet arī būs nepieciešamas izmaiņas ES dalībvalstu, t.sk. Latvijas, IT sistēmās. Šādu izmaiņu ieviešana prasīs papildu budžeta līdzekļus, kas pašreiz valsts budžetā nav ieplānoti. Attiecīgi būs nepieciešams rast papildu budžeta līdzekļus, turklāt, ņemot vērā Eiropas Komisijas piedāvātos DAC recast pārņemšanas termiņus – 2028. un 2030. gads, papildu finansējums būs nepieciešams tuvākajos gados. Tas strauji palielinās budžeta izdevumus. Pašreiz nav iespējams paredzēt konkrēti nepieciešamo papildu budžeta līdzekļu apjomu, tas ir atkarīgs no DAC recast apspriešanas gaitā pieņemtās direktīvas teksta gala versijas. Tomēr DAC recast pārņemšanas termiņu atlikšana vai sadalīšana atvieglotu budžeta plānošanu, mazinot nepieciešamību īsā laika periodā atrast ievērojamu papildu naudas summu IT sistēmu pielāgošanai īsos termiņos. Tāpēc Latvija aicinās apsvērt iespēju noteikt garāku DAC recast pārņemšanas termiņu vai to sadalīt.

Savukārt par pārējiem direktīvas priekšlikumā ietvertajiem jautājumiem, Latvijai nav būtisku iebildumu un tā ir atvērta kompromisa meklējumiem, lai nonāktu pie praktiski piemērojama risinājuma.
  

	 Īpašas Latvijas Republikas intereses

	

	4. Citu ES dalībvalstu viedokļi

	Kopumā dalībvalstis atbalsta DAC recast priekšlikuma mērķi – administratīvā sloga mazināšana privātajam un publiskajam sektoram.
Attiecībā uz DAC6 izmaiņām vairākas dalībvalstis (FR, ES, PT, HR u.c.) pauda bažas, ka Pillar Two direktīvas ietvarā esošo uzņēmumu izslēgšana no DAC6 paredzētā ziņošanas pienākuma var samazināt iespējas identificēt agresīvu nodokļu plānošanu.
Attiecībā uz DAC4 un DAC9 paziņojumu apvienošanu vairākas valstis (NL, LU, PL, SK, CZ) šaubās, vai šie risinājumi faktiski samazinās administratīvo slogu un nepalielinās administrēšanas izmaksas. 
Attiecībā uz DAC1 izmaiņām daudzas valstis (SE, NL, PL, LU, DE, SK, PT, EL, HU) pauda bažas par ievērojamām IT izmaksām, datu aizsardzības aspektiem, papildu administratīvo slogu un nepieciešamību iesaistīt citas valsts iestādes ārpus nodokļu administrācijām.
Daudzas dalībvalstis (DE, FR, BE, PL, HU, PT, SK) uzsvēra, ka Eiropas Komisijas piedāvātie īstenošanas termiņi ir ļoti ambiciozi. Galvenās bažas saistītas ar nepieciešamajiem IT sistēmu pielāgojumiem un ievērojamu administratīvo slogu.


	5. ES institūciju viedokļi

	  2026. gada 17. augustā Eiropas Datu aizsardzības uzraudzītājs (turpmāk arī - EDAU) publicēja savu atzinumu par DAC recast. EDAU atbalsta Eiropas Komisijas mērķi konsolidēt un modernizēt ES administratīvās sadarbības sistēmu nodokļu jomā un uzskata, ka pārstrādātā direktīva sniedz iespēju uzlabot datu aizsardzības garantijas, tiesisko noteiktību un informācijas kvalitāti.
EDAU uzsver, ka administratīvās sadarbības efektivitāte ir atkarīga no informācijas precizitātes, pilnīguma un atbilstošas izmantošanas. Tāpēc EDAU iesaka saglabāt “paredzamās nozīmības” (foreseeable relevance) principu kā visaptverošu aizsardzības mehānismu, lai nodrošinātu, ka informācijas apmaiņa ir saistīta ar reālu nodokļu administrēšanas mērķi un aprobežojas ar tās informācijas iegūšanu un apmaiņu, kas ir nepieciešama un samērīga šī mērķa sasniegšanai.
Atzinumā tiek atbalstīta arī atgriezeniskās saites mehānismu stiprināšana starp nodokļu administrācijām un tiek ieteikts, lai tie aptvertu informācijas apmaiņu gan par sistēmiskām problēmām, gan par individuāliem gadījumiem, tostarp kļūdaini identificētu informāciju par nodokļu maksātāju, dubultā nosūtītu vai citādi nevajadzīgu informāciju. Turklāt EDAU aicina nodrošināt lielāku skaidrību attiecībā uz saņēmējas dalībvalsts identificēšanu, nodokļu maksātāju identifikācijas numuru izmantošanu un statistikas nolūkos apmainītās informācijas apstrādi.
Vairāki ieteikumi attiecas uz piekļuvi informācijai, kas glabājas noziedzīgi iegūtu līdzekļu legalizācijas novēršanas reģistros, finanšu datubāzēs un pensiju izmaksu reģistros. EDAU uzsver, ka šādai piekļuvei jābūt ierobežotai tikai tādā apjomā, kāds nepieciešams DAC mērķu sasniegšanai, tai jābūt pakļautai atbilstošiem aizsardzības pasākumiem un uzraudzībai, un tā nedrīkst pārvērsties par neierobežotu vai vispārēju piekļuvi. Atzinumā tiek arī ieteikts skaidrāk reglamentēt datu subjektu tiesību ierobežojumus un datu glabāšanas termiņus, tostarp paredzot periodisku datu pārskatīšanu, lai nodrošinātu, ka personas dati netiek glabāti ilgāk, nekā tas ir nepieciešams.
Kopumā EDAU atzinums atbalsta DAC recast politiskos mērķus, vienlaikus ierosinot virkni grozījumu, kuru mērķis ir stiprināt datu aizsardzības garantijas, uzlabot datu kvalitāti un veicināt lielāku tiesisko noteiktību.

